Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun yhtenäisen asiakirjan julkaiseminen

(2019/C 359/04)

Euroopan komissio on hyväksynyt tämän vähäisen muutoksen 18 päivänä joulukuuta 2013 annetun komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämä vähäisen muutoksen hyväksymistä koskeva hakemus on saatavilla komission DOOR-tietokannassa.

YHTENÄINEN ASIAKIRJA

”SALAMINI ITALIANI ALLA CACCIATORA”

EU-nro: PDO-IT-01301-AM01-5.4.2019

SAN (X) SMM ()

1. Nimi/nimet

”Salamini italiani alla cacciatora”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.2 Lihavalmisteet (keitetyt, suolatut, savustetut jne.)

3.2 Kuvaus 1 kohdassa nimetystä tuotteesta

Kulutukseen saatettaessa Salamini italiani alla cacciatora -salamilla on seuraavat aistinvaraiset, kemialliset, fysikaalis-kemialliset ja mikrobiologiset ominaisuudet:

Aistinvaraiset ominaisuudet:

Ulkonäkö: lieriömäinen muoto

Väri: tasaisen rubiininpunainen, rasvarakeet jakautuneet tasaisesti

Koostumus: kiinteä ja joustamaton

Leikkauspinta: viipale kiinteä ja yhtenäinen, ei näkyviä kalvojänteen osia

Aromi: hienostunut ja luonteenomainen

Maku: mieto ja hienostunut, ei koskaan hapan

Kemialliset ja kemiallis-fysikaaliset ominaisuudet:

Kokonaisproteiinipitoisuus: vähintään 20 %

Kollageenin ja proteiinin suhde: enintään 0,15

Veden ja proteiinin suhde: enintään 2,30

Rasvan ja proteiinin suhde: enintään 2,00

pH: vähintään 5,3

Mikrobiologiset ominaisuudet:

Mesofiilinen mikrobipitoisuus: > 1 × 107 pmy/g, pääasiassa maitohappobakteereja ja mikrokokkisukuisia bakteereja.

Lopputuotteen enimmäishalkaisija on 60 mm, enimmäispituus 200 mm ja enimmäispaino 350 g.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Salamini italiani alla cacciatora valmistetaan poikkijuovaisista lihaksista koostuvasta vähärasvaisesta sianlihasta, silavasta, suolasta, pippureista kokonaisena ja/tai jauhettuna sekä valkosipulista.

Tuotteeseen ei saa lisätä mekaanisesti erotettua lihaa.

Lisäksi voidaan käyttää viiniä, sokeria ja/tai dekstroosia ja/tai rypälesokeria, käymisen käynnistäviä valmisteita, natrium- ja/tai kaliumnitraattia (enintään 195 ppm), natrium- ja/tai kaliumnitriittiä (enintään 95 ppm) sekä askorbiinihappoa ja sen natriumsuolaa.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Salamini italiani alla cacciatora -salamin valmistus käsittää seuraavat vaiheet: raaka-aineiden valmistelu, jauhaminen, massan sekoittaminen, täyttö, kuivatus ja kypsytys.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Salamini italiani alla cacciatora -salamia voidaan pitää kaupan irtotavarana, tyhjiöpakattuna tai suojakaasuun pakattuna, kokonaisena, palana tai viipaleina. Pakkaustoimien on tapahduttava ainoastaan 4 kohdassa yksilöidyllä maantieteellisellä tuotantoalueella.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Suojatun alkuperänimityksen ”Salamini italiani alla cacciatora” nimi on merkittävä etikettiin selkein lähtemättömin kirjaimin, jotka erottuvat selvästi muista etiketissä olevista merkinnöistä. Sen perässä on oltava maininta ”Denominazione di origine protetta” (suojattu alkuperänimitys). Kansainvälisille markkinoille suunnatuissa tuotteissa merkintä ”Denominazione di Origine Protetta” voidaan kääntää myyntimaan kielelle.

Muiden kuin nimenomaisesti mainittujen luonnehdintojen lisääminen on kielletty.

Nimiin, toiminimiin tai yksityisiin tuotemerkkeihin viittaavat merkinnät ovat sallittuja, kunhan ne eivät ole luonteeltaan mainostavia tai omiaan johtamaan kuluttajaa harhaan. Tarvittaessa myös sikatilojen nimien ilmoittaminen on sallittua, edellyttäen että tuotteen raaka-aine on kokonaan peräisin kyseisilta tiloilta.

4. Maantieteellisen alueen tarkka rajaus

Salamini italiani alla cacciatora -salamia tuotetaan perinteisellä tuotantoalueella, joka käsittää kokonaisuudessaan seuraavat, täysin sikojen lähtöisyysalueita vastaavat alueet: Friuli Venezia Giulia, Veneto, Lombardia, Piemonte, Emilia Romagna, Umbria, Toscana, Marche, Abruzzo, Lazio ja Molise.

5. Yhteys maantieteelliseen alueeseen

Suojatun alkuperänimityksen saaneen tuotteen ominaisuudet ovat sidoksissa ympäristöolosuhteisiin ja luonnollisiin ja inhimillisiin tekijöihin. Erityisesti raaka-aineen ominaisuudet liittyvät rajattuun maantieteelliseen makroalueeseen, joka vastaa täysin tuotantoaluetta. Raaka-aineen, tuotteen ja nimityksen muodostama kokonaisuus kytkeytyy kyseisen alueen sosiaalis-taloudelliseen kehitykseen. Viljanviljelyn ja maidonjalostuksen tekniikoiden kehittyminen loi otolliset olosuhteet tuotannolle, joka juurrutti asemansa alueella, jolla on perinteisesti harjoitettu tietynlaatuista siankasvatusta. Italian keski- ja pohjoisosien sikatilat kehittyivät ajan myötä niin, että Emilia Romagnassa ja Lombardiassa tuotannonala nykyaikaistui 1900-luvulla. Sieltä tuotanto levisi naapurialueille Keski- ja Pohjois-Italiassa. Alkuperäisrotujen tilalle on tullut erikoistuneita rotuja (joita on saatu myös risteyttämällä paikallisia rotuja), joista saadaan elintarvikealan tarpeisiin vastaavaa raaka-ainetta (sianruhoja). Niiden ansiosta lopputuote saa ominaiset laadulliset ja aistinvaraiset ominaisuutensa.

Salamini italiani alla cacciatora -salamin maine on yhteydessä sen perinteiseen valmistusalueeseen. Suullisen kansanperinteen mukaan salaminia valmistettiin jo silloin, kun lombardialaiset valloittivat Pohjois-Italian. Sieltä tuotanto levisi naapurialueille Keski-Italiaan, jolloin tuotantoalue tuli käsittämään myös italialaisen painavan sian kasvatusalueen. Tuotteen historia on yhteydessä kaikkialla Padaniaksi kutsutulla makroalueella tapahtuneeseen maaseutukulttuurin kehitykseen: raaka-aineet, jotka jalostetaan nimityksen osalta vakiintuneiden perinteiden mukaisesti, saadaan mainitulta alueelta ja sen lähialueilta. Edelleen elinvoimaisessa Lombardian ruokaperinteessä on historiallisia viittauksia Salamini italiani alla cacciatora -salamiin. Tuotteen nimi juontaa aikaan, jolloin metsästäjät ottivat evääksi palan salamia (”alla cacciatora” = ”metsästäjän tapaan”). Nykyisellään nimitys mainitaan kahdenkeskisissä sopimuksissa, joita Italia on tehnyt Ranskan, Saksan, Espanjan ja Itävallan kanssa Italian alueelta peräisin olevien tuotteiden lähtöisyysmerkintöjen, alkuperänimitysten ja muiden maantieteellisten merkintöjen suojaamiseksi.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Tuote-eritelmän konsolidoitu teksti on saatavissa osoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai vaihtoehtoisesti

menemällä suoraan maa- ja metsätalous- sekä elintarvikeministeriön kotisivulle (www.politicheagricole.it), valitsemalla ensin ”Qualità” (Laatu) (näytön oikeassa ylälaidassa), sen jälkeen ”Prodotti DOP IGP STG” (SAN-, SMM- ja APT-tuotteet) (näytön vasemmassa laidassa) ja lopuksi ”Disciplinari di Produzione all’esame dell’UE” (Tuote-eritelmät, jotka on saatettu Euroopan unionin tarkasteltaviksi).

(1) EUVL L 179, 19.6.2014, s. 17.